Folketing
2013-04-04

Borgerne kan betjene sig selv på nettet, når det passer dem bedst, hele døgnet rundt, 7 dage om ugen, og borgerne får mulighed for at få bedre indblik i egne sager. Man behøver ikke at taste oplysninger ind mange gange, de ligger måske allerede i systemet. Digitaliseringen af den offentlige sektor er med til at effektivisere og modernisere den offentlige service, så den bliver bedre og mere fleksibel, og digitaliseringen vil kunne frigøre ressourcer i milliardklassen. Den modernisering er samtidig et vigtigt led i realiseringen af regeringens 2020-plan for dansk økonomi. Med lovforslaget er vi, som flere ordførere har gjort opmærksom på, i gang med at digitalisere den anden af i alt fire bølger, områder, der skal gøres digitale frem mod 2015. Det er en bevægelse, som er godt i gang; vi er ved at være halvvejs med realiseringen af målsætningen om at udfase papirblanketter og andre former for ansøgninger. Digital selvbetjening bliver den primære måde at ansøge på.